Oud-ambassadeur van SA vas oor MTN-ooreenkomsArgieffoto Suid-Afrika se voormalige ambassadeur in Iran is in hegtenis geneem op aanklag van korrupsie. Yusuf Saloojee (75) is Donderdag in hegtenis geneem en het dieselfde dag in die gespesialiseerde handelsmisdaadhof in Johannesburg verskyn op aanklagte van korrupsie. Saloojee is deur die Valke ondersoek in verband met bewerings dat hy by korrupte aktiwiteite met Iranse amptenare betrokke was nadat die Turkse telekommunikasiemaatskappy Turkcell ŉ GSM-netwerk gekry het om vir 15 jaar in Iran sake te doen. MTN was tweede in die ry vir die selfoonlisensie ter waarde van meer as $31 miljard. Brig. Hangwani Mulaudzi, woordvoerder van die Valke, het gesê Saloojee was glo betrokke by die fasilitering vir die kansellering van die selfoonlisensie aan Turkcell. Die lisensie is hierna aan MTN Suid-Afrika gegee. Turkcell eis egter nou skadevergoeding van MTN en beweer MTN het Suid-Afrikaanse en Iranse amptenare omgekoop om die lisensie te kry. Saloojee het na bewering R1,4 miljoen vir sy rol gekry en die geld is glo in ŉ prokureursfirma se rekening inbetaal. Die geld is glo gebruik om ŉ huis in Pretoria te koop. Saloojee is intussen op borgtog van R4 000 vrygelaat en die saak tot 17 April uitgestel vir nadere ondersoek. Volgens Mulaudzi is die ondersoek na die MTN-konsortium steeds aan die gang.